Alanis Morissette (født 1. juni 1974) er en canadisk Grammy-vindende sangerinde og skuespillerinde. Hun stammer fra Ottawa i Canada, og hendes forældre er skolelærerere. Hun har desuden to brødre, hvoraf den ene er hendes tvillingebror. Allerede som meget ung sprang hun ud som sangerinde og sangskriver, og som 9-årig skrev hun sin første sang. Hun er hovedsageligt kendt for sit tredje album, "Jagged Little Pill", som er blevet solgt i ikke mindre end 30 million eksemplarer på verdensplan. Selvom "You Oughta Know" blev et kæmpehit, var det dog det faktum, at de efterfølgende singler også var af høj kvalitet, der gjorde, at albummet blev så stor en succes. Efter "You Oughta Know" kom "Hand In My Pocket", og tredjesinglen var "Ironic", som blev hendes største hit. Med de efterfølgende singler "You Learn" og "Head Over Feet" lykkedes det "Jagged Little Pill" at blive på Billboards top 20 i mere end et år. Singlerne er i dag anerkendt som nogle af de mest kendte sange fra 1990'erne. "Jagged Little Pill" blev nomineret til seks "Grammyer", og vandt titlen som "Årets album", "Bedste kvindelige rocksang", "Bedste rocksang" og "Bedste rockalbum". I Danmark vandt Alanis Morissette desuden prisen "Årets udenlandske sangerinde" og "Årets nye udenlandske navn" ved Danish Music Awards.
